CDXCVI.  Privilegium pro Ecclesia Coventrensi, petente Galtero episcopo.   (Anno 1152, Febr. 14.) [  Monasticon Anglic.,  III, 231.]
Author: Eugenius III
Date:  [Signiae]

EUGENIUS episcopus, servus servorum Dei, venerabili fratri GUALTERO Coventrensi episcopo ejusque successoribus canonice instituendis, in perpetuum.

In apostolicae sedis specula, disponente Domino, constituti, fratres nostros episcopos sincera in Domino charitate diligere, et ecclesiis a Deo sibi commissis suam debemus justitiam conservare. Aequum siquidem ac rationabile est ut qui beato Petro et ejus apostolicae sedi devotiores esse noscuntur, atque sacrosanctae Romanae Ecclesiae patrocinio cupiunt confoveri, ejusdem piae matris uberibus nutriantur, et in rationabilibus suis postulationibus exandiantur. Ideoque, dilecte in Christo frater Gualteri . . . . . tuis justis votis benignitate debita concurrentes, Conventrensem ecclesiam cui, Deo auctore, praeesse dignosceris, sub beati Petri et nostra protectione suscipimus, et per praesentis scripti privilegium communimus; statuentes ut quascunque possessiones, quaecunque bona eadem ecclesia in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: In comitatu Staffordiae, Lichfieldiam cum forestis, partem Cannochi; Cunifield cum sartis quae nimirum Stephanus Anglorum rex praedecessori tuo Rogero episcopo et ejus successoribus rationabili providentia concessisse, et scripti sui munimine roborasse dignoscitur; Hintes, Tibintuna cum appendiciis suis; Haywodam cum foresta et omnibus appendiciis suis, Berchlewych cum nemore et appendiciis suis; Brendam cum Haya et foresta et appendiciis suis; Ecclesalam cum foresta et appendiciis suis; Sesteford cum appendiciis suis; ecclesiam de Pannicroft, cum pertinentiis sui, ecclesiam Stafford cum pertinentiis suis, ecclesiam de Gnowesal cum pertinentiis suis, ecclesias de Atrewas et de Brumleya cum pertinentiis earum. In comitatu Warvicensi Chedelesont, Ychintuna, Chechelesbroc, Caldecote, cum omnibus pertinentiis suis. In comitatu Derbiae, Sallao, Bobendon cum appendiciis suis; in comitatu Salopesburiae, Bettona, Prees, Languenarum cum appendiciis eorum; ecclesiam Sancti Ceddae cum pertinentiis suis. In comitatu Cestriae, Trovam, Burtonam, Ferendonam, Bancheberiam, Wippenberiam, Suttonam cum eorum appendiciis. In Wico duos modios salis annuatim; in suburbio Cestriae, ecclesiam Sancti Joannis cum pertinentiis suis, et vicum qui vocatur Forieta; infra muros Cestriae quatuor mansuras; item in Staffordiria, Alacastona cum pertinentiis suis. Praeterea decessoris nostri sanctae memoriae Paschalis vestigiis inhaerentes, episcopalem sedem apud Conventriam praedecessoribus tuis ab eo concessam tibi quoque tuisque successoribus in perpetuum confirmamus. Porro monachi qui apud eumdem locum in beatae Mariae monasterio conversantur, juxta tenorem concordiae inter te et monachos ejusdem loci, in nostra praesentia factae, semper sub tua, sive successorum tuorum obedientia maneant, et in ipsa episcopali ecclesia divinorum officiorum debita peragant, prout in Cantuariensi Ecclesia per beatum quondam Augustinum episcopum creditur institutum, et sanctissimi patris ac praedecessoris nostri Gregorii doctoris Ecclesiae Catholicae assertione sancitum: nec cuiquam omnino successorum tuorum liceat monasticae disciplinae viros ab ipsa Ecclesia removere, aut eis possessiones et bona caetera auferre, quae ab egregiae memoriae Leprico comite, ipsius coenobii fundatore, vel aliis fidelibus ad monachorum sumptus oblata et comparata sunt, vel in futurum offerri, Domino disponente, contigerit. Ad hoc adjicientes statuimus, ut quidquid contra tenorem praedictae concordiae privilegia praedecessorum nostrorum Innocentii et Lucii Romanorum pontificum continent omnino viribus careat. Decernimus ergo ut nulli omnino hominum liceat praefatam Ecclesiam temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur eorum pro quorum gubernatione et sustentatione concessa sunt, usibus omnimodis profutura, salva in omnibus apostolicae sedis auctoritate. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi quatenus et hic fructum bonae actionis percipiant et apud districtum judicem praemia aeternae pacis inveniant. Amen, amen. Datum Sing. per manum Bosonis sanctae Romanae Ecclesiae scriptoris, decimo sexto Kalendas Martii, indictione XV, Incarnationis Dominicae anno 1151 pontificatus vero domni Eugenii tertii papae anno septimo.